ברוב של 36 מתנגדים מול 25 תומכים ולמרות התמיכה הרחבה בציבור דחו לפני שעה קלה חברי הכנסת את הצעת החוק לאי הפללה אמיתית של צרכני הקנאביס. במהלך החודשיים הקרובים ינסו מובילי המאבק להביא להישגים נוספים מול ‘מודל ארדן’ לאחר שכבר הובטח ביטול רישומים פליליים מן העבר.
לפני דקות אחדות הסתיימה ההצבעה הגלויה בכנסת על הצעת החוק שניסחה ח”כ שרן השכל והוגשה על ידי ח”כ דב חנין, כתגובה ל’מודל ארדן’ שאושר בממשלה ולפיו לא תתבטל הפללת צרכני הקנאביס על פי חוק.
ההצעה של השכל, הקובעת קנסות במקום רישומים פליליים בכל מקרה של שימוש עצמי בקנאביס, עלתה בהפתעה למרות התנגדות הממשלה ומשמעת קואליציונית שהוטלה נגדה – זאת לאחר שנחשף שקרו לכאורה של שר המשטרה גלעד ארדן, שהבטיח אי הפללה אך הציג לבסוף מודל אחר.
ח”כ השכל חשבה על אפשרות זו מבעוד מועד ודאגה שניתן יהיה להעלות את הצעת החוק שלה להצבעה בכנסת ב’תרגיל עוקף ארדן’ למרות התנגדות ארדן והממשלה, ופעלה נמרצות כדי לנסות ולהביא לרוב שיצביע בעד.
הסיבה העיקרית להפסד היא ‘הרשימה המשותפת’ שלמרות תמיכת נציגי מפלגת חד”ש, ברגע האחרון ביטלה את תמיכתה, זאת לצד יאיר לפיד ו’יש עתיד’ וחלק נכבד דווקא מהאופוזיציה שהיה צפוי לתמוך. ‘כולנו’, ‘הבית היהודי’, ‘הליכוד’ והמפלגות החרדיות התנגדו כולן להצעה.
במהלך דבריו של שר המשטרה ארדן על בימת הכנסת הוא הזכיר את מגזין קנאביס כגורם שלכאורה מטה את דעתם של חברי הכנסת בחוסר אחריות.
רשימת האחראים לכשלון ההצעה כאן.
למרות דחיית הצעת החוק נותרו עוד כחודשיים לנסות ולשפר את הצעת החוק הממשלתית שמנסח בימים אלו השרים ארדן ושקד. השניים כבר הסכימו השבוע לקבל את דרישת מובילי המאבק לביטול רישומים פליליים על שימוש עצמי בקנאביס מן העבר, אך דרישות נוספות הן לבטל את אפשרות ההפללה של הצרכנים באופן מוחלט וכן לבטל אפשרות של הטרדות וחיפושים בבתי צרכני קנאביס.